คลังบี้เช่าที่รถไฟมักกะสัน100ปีล้างหนี้แสนล้าน
คลังสั่งการพิจารณาเช่าที่ รฟท.มักกะสัน 100 ปี หวังล้างหนี้ค้าง 1.2 แสนล้าน
23 มิ.ย. 2558

คลังสั่งการพิจารณาเช่าที่ รฟท.มักกะสัน 100 ปี หวังล้างหนี้ค้าง 1.2 แสนล้าน
นายสมหมาย ภาษี รมว.คลัง เปิดเผยว่า ได้สั่งการในที่ประชุมคณะทำงานร่วมกันระหว่างกระทรวงการคลัง กรมธนารักษ์ สำนักงานคณะกรรมการนโยบายรัฐวิสาหกิจ (สคร.) และผู้บริหารการรถไฟแห่งประเทศไทย (รฟท.) เรื่องการโอนที่ รฟท.บริเวณมักกะสันกว่า 497 ไร่ โดยให้กลับไปพิจารณาปรับเพิ่มระยะเวลาการเช่าใช้ที่ของกระทรวงการคลังจากเดิม 60 ปี เป็น 100 ปี
ทั้งนี้ จะให้มีการต่อสัญญา 2 ครั้ง ครั้งละ 50 ปี เพื่อให้ครอบคลุมกับมูลหนี้ที่ รฟท.ค้างชำระให้คลังกว่า 1.2 แสนล้านบาท จากเดิมการเช่าที่ 60 ปี ชำระหนี้ได้เพียงครึ่งเดียวเท่านั้น
นอกจากนี้ ยังได้สั่งให้คณะทำงานที่ปรึกษาตีมูลค่าเช่าที่ดินทั้งส่วนของกระทรวงการคลัง และส่วนของ รฟท. ปรับหลักเกณฑ์บางส่วนมาใช้คำนวณมูลค่าพื้นที่ในการเช่าใหม่ เช่น ส่วนพื้นที่สวนสาธารณะจำนวน 120 ไร่ จะปรับให้พื้นที่มีความยืดหยุ่นเปลี่ยนแปลงมากขึ้น รวมถึงพื้นที่พิพิธภัณฑ์ของ รฟท. 30 ไร่ โดยคาดว่าจะหารืออีกครั้งภายใน 3 สัปดาห์ก่อนได้ข้อสรุปในการบริหารจัดการเช่าพื้นที่ เพื่อเสนอให้ที่ประชุมคณะรัฐมนตรี (ครม.) เห็นชอบ
นายสมหมาย กล่าวด้วยว่า สำหรับแนวคิดการใช้พื้นที่มักกะสันให้ธุรกิจกาสิโนเช่าใช้เชิงพาณิชย์ยังไม่ถึงเวลา ตอนนี้คลังต้องเจรจาเช่าพื้นที่จาก รฟท.ให้ได้ก่อน ซึ่งไม่เห็นด้วยกับการอนุญาตให้เปิดกาสิโนแบบไม่มีการจำกัด หากจะทำควรทำแบบประเทศสิงคโปร์ที่มีลักษณะเป็นเอนเตอร์เทนเมนต์ คอมเพล็กซ์ โดยกาสิโนเป็นแค่ส่วนหนึ่งเท่านั้น และคนที่จะเข้าไปเล่นได้ต้องเป็นคนมีฐานะ
สำหรับแนวทางการพัฒนาพื้นที่ที่ดินของ รฟท. 497 ไร่ ในเบื้องต้นแบ่งเป็น 3 ส่วน คือ 1.พื้นที่พิพิธภัณฑ์การขนส่งทางราง จะใช้พื้นที่ 30 ไร่ 2.พื้นที่สวนสาธารณะและพื้นที่สีเขียวเพื่อเป็นปอดของกรุงเทพฯ จำนวน 150 ไร่ และ 3.พื้นที่เชิงพาณิชย์ จะแบ่งเป็น 2 ระยะ คือ ระยะแรก 140 ไร่ และระยะที่ 2 จะดำเนินการในช่วง 2-3 ปี อีก 177 ไร่